Kõvad sõnad  Muust tehnoloogiast rääkides tuleb tänapäeval kõne alla võtta kindlasti valguslahendused. "Viimasel ajal on hästi palju kasutatud kiudoptikat ehk valguskaabliga valgusteid, mille  puhul valgusallikas ise on seina taga. Lahendada saab peenema või jämedama kiuga, ühe- või mitmevärviliselt ja tulemuseks on tähistaevaefekt," räägib Margus Korju.  Olemas on veel kuni 65° kuumust taluvad saunatelerid niiskusastmega IP 65, mida võib paigaldada kuni meetri kõrgusele. "Neid saab kasutada aurusaunadeski. Oleme neid müünud poolteist aastat, 17tolline maksab veidi alla 11 000 krooni."  Ja veel: saunas saab pähe panna isegi hapnikumaski, et siis vooliku kaudu väljast tulevat värsket õhku  hingata.  Kui saunamõnude täiskomplekt kombineerida tippvalgustusest, lisamugavusseadmetest ja kallimast kerisest, võib Korju sõnul hind tõusta 100 000 kroonini, kusjuures siseviimistlus pole sisse arvestatud. "Odavaim on vannituppa ise püsti panna lihtsama kerisega nurk, hakkama peaks saama viieteist tuhandega. 6vatistest on meil praegu kõige odavam 1690 krooni, sama võimsatest kalleim on praegu Kastor Inferno - 11 500 krooni. Odavamal on sees tsinkplekk ja tavalised kütteelemendid, mis puutuvad  kividega kokku. Kastoril on kõik roostevabast terasest, sees eritennid, mis ei puutu kividega kokku ega põleta hapnikku, ja küljes digitaalne pult. Vahe on tuntav."